3.2. ການຈັດງານເທດສະການດອກງິ້ວບານ ໝາຍເຖິງ ການຈັດງານທາງວັດທະນາທຳ ຊຶ່ງໄດ້ຈັດງານຕິດຕໍ່ກັນມາໄດ້ 12 ປີ ໂດຍຈັດຂື້ນລະຫວ່າງກາງເດືອນຫາທ້າຍເດືອນ ມັງກອນຂອງແຕ່ລະປີ ເພາະວ່າໄລຍະນີ້ດອກງິ້ວກຳລັງເບັ່ງບານງາມຕາເຕັມໄປດ້ວຍສີທອງເຫຼື້ອມໄປທົ່ວເຂດດອນຊາວຂອງເມືອງຕົ້ນເຜີ້ງ, ແຂວງບໍ່ແກ້ວ (ພະແນກຖະແຫຼງຂ່າວ, ວັດທະນະທຳ ແຂວງບໍ່ແກ້ວການຈັດງານເທດສະການດອກງິ້ວບານ, ທ້າຍເດືອນ 1 ຂອງທຸກໆປີ). 3.3. ການຈັດການ ໝາຍເຖິງ ພາລະກິດຂອງບຸກຄົນ ຫຼື ຫຼາຍຄົນທີ່ເຮັດໜ້າທີ່ປະສານໃຫ້ ການເຮັດວຽກໄດ້ດ້ວຍດີ ເປັນຂະບວນການເຮັດວຽກຂອງນັກບໍລິຫານເພື່ອໃຫ້ວຽກງານຕ່າງໆສຳເລັດລຸລ່ວງໄປດ້ວຍດີ ໂດຍອາໄສບຸກຄົນອື່ນເປັນຜູ້ເຮັດຮ່ວມກັນ. - 3.4. ຊັບພະຍາກອນທ່ອງທ່ຽວປະເພດສິນລະປະວັດທະນະທຳປະເພນີລວມເຖິງກິດຈະກຳຕ່າງໆ ໝາຍເຖິງແຫຼ່ງທ່ອງທ່ຽວທີ່ມະນຸດສ້າງໃນຮູບແບບຂອງການດຳລົງຊີວິດຂອງຄົນໃນສັງຄົມທີ່ປະຕິບັດຍຶດຖື ແລະ ສືບທອດຕໍ່ໆກັນມາຕະຫຼອດເຖິງກິດຈະກຳຕ່າງໆ ທີ່ມີຜົນຕໍ່ການດຶງດູດໃຫ້ຄົນໄດ້ເດີນທາງໄປຢ້ຽມຢາມ, ສຳພັດ ຫຼື ຮ່ວມກິດຈະກຳຕ່າງໆທີ່ຫຼາກຫຼາຍຊັບພະຍາກອນການທ່ອງທ່ຽວດ້ານນີ້ໄດ້ແກ່: ສະພາບວິຖີຊີວິດຂອງຄົນຊາວຊົນນະບົດ, ໝູ່ບ້ານຊົນເຜົ່າເຂດພູສູງ, ຊາວປະມົງ, ຕະຫຼາດນ້ຳ, ເຮືອແພ, ສູນວັດທະນະທຳ, ກຸດສົງການປີໃໝ່, ການແຂ່ງຂັນກິລາ, ສູນວາງສະແດງສິນຄ້າພື້ນເມືອງ, ຕະຫຼາດນັດ, ເທດສະການດ້ານປະເພນີຕ່າງໆ (ຄຳຜູ ເພັດໄຊສີ. ທ່ອງທ່ຽວເບື້ອງຕົ້ນ, ພາກວິຊາການ ທ່ອງທ່ຽວ ແລະ ການໂຮງແຮມ, ຄະນະວິທະຍາສາດສັງ, ມ.ຊ, 2009). - 3.5. ການຈັດກິດຈະກຳທາງການທ່ອງທ່ຽວ ໝາຍເຖິງ ການສະແດງ ຫຼື ວ່າສາທິດໃຫ້ແຂກຄົນໄດ້ຮັບຊົມ ແລະ ໄດ້ສຳພັດເຊັ່ນ ໃນງານເທດສະການດອກງິ້ວບານເພີ່ນຈັດໃຫ້ມີ: ງານປະກວດນາງສາວດອກງິ້ວ, ການສະແດງສິນລະປະວັດທະນະທຳ, ການວາງສະແດງສິນຄ້າຫັດຖະກຳ-ກະສິກຳ ແລະ ອື່ນໆ.